*****

ΚΑΝΟΝΙΣΜΟΣ (ΕΟΚ) αριθ. 763/85 ΤΟΥ ΣΥΜΒΟΥΛΙΟΥ

της 12ης Μαρτίου 1985

που τροποποιεί τον κανονισμό (ΕΟΚ) αριθ. 269/79 περί καθιερώσεως κοινής δασικής

δράσης σε ορισμένες μεσογειακές περιοχές της Κοινότητας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η κοινή δασική δράση που καθιερώθηκε από τον κανονισμό (ΕΟΚ) αριθ. 269/79 (2), όπως τροποποιήθηκε από τον κανονισμό (ΕΟΚ) αριθ. 2119/83 (3), αντιμετωπίστηκε με μεγάλο ενδιαφέρον και αποτέλεσε το αντικείμενο ικανοποιητικής εφαρμογής· ότι αυτή η κοινή δράση έληξε στις 31 Δεκεμβρίου 1984·

ότι αυτή η δασική προσπάθεια, της οποίας το όφελος για τη γεωργία των γειτονικών περιοχών είναι αναμφισβήτητο, δεν συνιστά παρά το πρώτο βήμα για μια βελτίωση των γεωργικών διαρθρώσεων μέσω δασικών δράσεων στις μεσογειακές περιοχές της Κοινότητας και αξίζει να συνεχιστεί χωρίς διακοπή·

ότι, για να διασφαλιστεί η συνέχεια της κοινής δράσης, είναι σκόπιμο να παραταθεί η διάρκεια αυτής της δράσης μέχρι 31 Δεκεμβρίου 1985 και να αυξηθούν κατά 20 % τα φυσικά όρια για τις εργασίες που πρέπει να πραγματοποιηθούν, λαμβανομένης υπόψη της παράτασης αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 269/79 τροποποιείται ως εξής:

1. Στο άρθρο 10, οι παράγραφοι 1 και 2 αντικαθίστανται από το ακόλουθο κείμενο:

«1. Η διάρκεια της κοινής δράσης λήγει στις 31 Δεκεμβρίου 1985.

2. Το προβλεπόμενο κόστος της κοινής δράσης που επιβαρύνει το Ταμείο ανέρχεται σε 276 εκατομμύρια ECU για το διάστημα που προβλέπεται στην παράγραφο 1.»

2. Στο άρθρο 11, η παράγραφος 2 αντικαθίσταται από το ακόλουθο κείμενο:

«2. Η συνδρομή του Ταμείου ανέρχεται σε 50 % των δαπανών πραγματοποίησης των εργασιών και των μέτρων που αναφέρονται στο άρθρο 2 εντός των ακολούθων ορίων:

- για τις αναδασώσεις, μέχρι μιας ανώτατης αξίας 2 000 Ευρωπαϊκών Λογιστικών Μονάδων ανά εκτάριο και εντός συνολικού ορίου 132 000 εκταρίων,

- για τη βελτίωση των υποβαθμισμένων δασών, κατά το μέτρο που απαιτείται από τη συντήρηση των εδαφών και υδάτων, ιδίως δια μετατροπής και δι' άλλων μέτρων όπως ο διαχωρισμός δασών/βοσκοτόπων, μέχρι μιας μέγιστης αξίας 1 700 Ευρωπαϊκών Λογιστικών Μονάδων ανά εκτάριο και εντός συνολικού ορίου 144 000 εκταρίων,

- για τις συναφείς εργασίες, όπως αναχωματισμοί και άλλες μικρότερες παρεμβάσεις σταθεροποίησης του εδάφους, μέχρι μιας μέγιστης αξίας 900 Ευρωπαϊκών Λογιστικών Μονάδων ανά εκτάριο και εντός συνολικού ορίου 120 000 εκταρίων,

- για την προστασία κατά της πυρκαϊάς, ειδικότερα όσον αφορά τις προς αναδάσωση και βελτίωση επιφάνειες, μέχρι μιας μέγιστης αξίας 100 Ευρωπαϊκών Λογιστικών Μονάδων ανά εκτάριο και εντός συνολικού ορίου 300 000 εκταρίων,

- για την κατασκευή δασικών διοδίων, μέχρι μιας μέγιστης αξίας 12 000 Ευρωπαϊκών Λογιστικών Μονάδων ανά χιλιόμετρο και εντός συνολικού ορίου 3 600 χιλιομέτρων,

- για τις προπαρασκευαστικές εργασίες που αναφέρονται στο άρθρο 3 στοιχείο δ), μέχρι μιας μέγιστης αξίας 9 εκατομμυρίων ECU για τα 6 έτη και εντός ορίου μη υπερβαίνοντας το 5 % του κόστους κάθε συγκεκριμένου προγράμματος.»

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαρτίου 1985.

Για το Συμβούλιο

Ο Πρόεδρος

F. M. PANDOLFI

(1) ΕΕ αριθ. C 72 της 18. 3. 1985, σ. 139.

(2) ΕΕ αριθ. L 38 της 14. 2. 1979, σ. 1.

(3) ΕΕ αριθ. L 205 της 29. 7. 1983, σ. 4.